Volkswagen se reusepaneelwa… | Maroela Media
Die nuwe Volkswagen Crafter (Foto: Volkswagen)
Ons was 'n ruk gelede by die bekendstelling van die Volkswagen Crafter. Ek was onseker hoekom 'n kommersiële voertuig aan die algemene media bekendgestel is – maar dis eintlik heel eenvoudig. Gewone mense besit klein onderneming. Daai klein onderneming moet goedere kan karwy.
Volkswagen se Caddy is 'n goeie paneelwa as jy nie groot loonvrag benodig nie, maar waar kyk 'n mens dán. Volkswagen het vier nuwe Crafter-modelle. Daar is 'n Crafter 35 MCV medium commercial vehicle met 'n middelmatige asafstand … dan die 50 LWB en 50 LWB met oorhang.
Die model wat ons beproef het is die Crafter 35 Panel Van MWB. Dié Crafter word aangedryf deur VW se 2.0 TDI viersilinderturbodieselenjin. Die enjin bied 103 kW en 340 Nm deur 'n 6-spoed handrat. Dié Crafter kan 7,3 ℓ/ 100 km handhaaf op die gekombineerde siklus – puik verbruik vir 'n kleinsaak van nie al sy wins in brandstof wil verloor nie.
Die Crafter kan 10,7 m3 laai en het 'n maksimum gewig van 3,5 ton. Die wydte van die laaibak tussen die wielboë is 1,38 m en die laaibak is 3,2 m lank. Dit is die beste dimensies in dié klas. Die vloer is 570 mm van die grond af.
Volkswagen het 'n reusespesifikasielys beskikbaar gemaak vir die nuwe Crafter. Die denkwyse daaragter is dat party van dié Crafters deur die eienaars self bestuur sal word. 'n Mens kan 'n hoë dak bestel, deure wat agter 270 grade kan oopmaak, twee skuifdeure aan die kante, LED-ligte, parkeerhulp en sensors, sleepwahulp wat help om 'n sleepwa terug te stoot, truratkamera, baanbeheer, sleepstang, lugreëling, spoedbeheer, botsingswaarskuwing, swaardiens vering en 'n tweede battery. 'n Mens kan ook van VW se lekkerder klankstelsels kies.
VW se kommersiële voertuie is beperk tot 100 km/h. Dié Crafter benodig slegs 'n Kode B-lisensie én 'n mens kan by aankoop van die voertuig die spoedbeperking afskakel. Behalwe vir die yslike grootte ry die Crafter amper soos 'n kar. Ek het hom gebruik om in Gauteng na vergaderings toe rond te ry en ditjies en datjies op te laai. Indien ek self met só 'n bus moes ry – is die Crafter lekker gemaklik.
VW Crafter 35 (MCV) Paneelwa R523 000
VW Crafter 35 (LCV) Paneelwa R603 500
VW Crafter 50 LWB Paneelwa R642 200
VW Crafter 50 LWB met oorhang Paneelwa R652 200
Dié pryse sluit BTW en uitlaatgasbelasting in. Die reeks word gedek deur 'n 2 jaar/ onbeperkte km waarborg asook 'n 5 jaar/ 120 000km diensplan en 12 jaar korrosiewaarborg. Diensintervalle is 20 000km.